## El Festival Internacional d’Arts Escèniques FRESCA! ompli Alacant de grans espectacles de dansa, teatre, circ i flamenc del 19 al 27 de juliol

*** Proposa deu espectacles entre el seu escenari de gran format, l’espai familiar FRESCORETA! i l’esdeveniment gratuït Pre-FRESCA! en el carrer
* FRESCA! arranca en Casa Mediterráneo amb quatre propostes de dansa, circ i teatre de prestigioses companyies de França, Navarra, València i Catalunya**

La Conselleria d’Educació, Cultura, Universitats i Ocupació, a través de l’Institut  Valencià de Cultura (IVC), comença esta setmana la quarta edició del Festival Internacional d’Arts Escèniques FRESCA! que omplirà Alacant de grans espectacles de dansa contemporània, circ, teatre i flamenc entre el 19 i el 27 de juliol.

Les instal·lacions de Casa Mediterráneo tornaran a ser la seu principal d’este festival cultural, que comptarà amb una programació de nou espectacles més una proposta Pre-FRESCA! de dansa en el carrer, de caràcter gratuït, que se celebra el dimecres, 17 de juliol.

L’Institut Valencià de Cultura tornarà a transformar i adaptar l’espai per a posar-se a l’altura de les companyies nacionals i internacionals que participaran en la programació, perquè el públic puga disfrutar del Festival des d’una exclusiva graderia que potenciarà, més si és possible, la bellesa del recinte. A més, disposarà de l’espai destinat a La Terracita de FRESCA!, el bar del Festival, creat perquè el públic puga refrescar-se abans i després de cada funció.

Amb un aforament pròxim a les 400 localitats, l’IVC oferirà cinc espectacles de gran format, que començaran a les 22:00 hores els dies 19, 21, 23, 25 i 27 de juliol.

Per la seua part, l’Espai  Frescoreta! torna a ser l’aposta familiar del festival, enguany amb quatre propostes familiars de mitjà format els dies 20, 22, 24 i 26 a les 20:00 hores, amb la mateixa filosofia de qualitat i diversió de les passades edicions i un preu únic de 5 euros, que afavorix l’accés a la cultura de qualitat a les famílies.

La delegada territorial de l’Institut  Valencià de Cultura, Alicia Garijo, ha explicat que FRESCA! 2024 torna a Casa Mediterráneo “per a sorprendre un any més el públic local i els que ens visiten amb una programació innovadora, que no deixarà indiferent ningú i que torna a apostar per la qualitat, la innovació i per portar a Alacant espectacles capdavanters nacionals i internacionals, que no utilitzen la paraula, però que estan sembrats d’emocions”.

Així mateix, ha manifestat la seua satisfacció per “la fantàstica resposta i fidelitat del públic, ja que enguany hem batut el rècord d’abonaments que abans de començar ja suposen més d’un 10 % de l’aforament”.

La Conselleria d’Educació, Cultura, Universitats i Ocupació manté els preus de les edicions anteriors entre 5 i 24 euros, i oferix una multitud de bonificacions en els preus de les entrades.

D’una banda, es manté l’Abonament REFRESC, pel qual el públic pot triar tres espectacles per 36 euros. Així mateix, s’oferixen entrades a 10 euros als menors de 14 anys, i entrada de 12 euros per a jóvens d’entre 14 i 30 anys. A més, es manté el 20 % de descompte per a jubilats, desocupats i associacions professionals d’arts escèniques.

**Primeres funcions**

Pre-FRESCA! torna a ser el tret d’eixida del Festival amb un espectacle gratuït en el carrer per a calfar motors, amb la companyia valenciana Fil d’Arena. El dia 17 de juliol, en l’avinguda de la Constitució, el públic podrà disfrutar de dos sessions, a les 20:00 i a les 21:00 hores de l’espectacle de música i dansa *Zenez*.

El divendres 19 de juliol, a les 22:00 hores, serà la inauguració oficial amb una proposta internacional que, des de França, portarà la companyia Baro d’Evel, amb el seu espectacle *Mazùt*. Esta peça que combina circ amb dansa, és tot un símbol per a esta emblemàtica companyia que arriba a Alacant després d’haver conquistat escenaris i festivals tan importants com El Grec a Barcelona o el Festival de Otoño de Madrid.

El dissabte, 20 de juliol, Espai FRESCORETA! irromp en la programació del Festival amb una proposta amb segell valencià. Anna Mateu Cia presenta *Arròs*, un espectacle que també abraça el circ i la dansa, i que ens parla de tots els factors que estan fent que l’Albufera de València desaparega, a través d’una coreografia acrobàtica inspirada en les formes i moviments de la naturalesa. Serà a les 20:00 hores.

Des de Navarra, la companyia de dansa Led Silhouette oferirà el diumenge, 21 de juliol, la producció *Halley* en el gran escenari FRESCA! Amb un elenc integrat per huit ballarins, la companyia proposa una epopeia contemporània que, amb el simbolisme del cometa Halley crea una obra que parla tant del temps com de l’existència humana. Creada i dirigida per Jon López i Martxel Rodriguez, compta a més amb l’assistència dramatúrgica del valencià Marcos Morau, Premi Nacional de Dansa 2013.

El dilluns 22 de juliol, a les 20:00 hores, Espai FRESCORETA! s’ompli d’humor gràcies a la Cia. Anna Confetti, que farà les delícies del públic familiar amb *A la fresca*, una peça de circ teatre gestual en la qual tres personatges, que ens resultaran molt familiars, i una cadira gegant ixen a prendre el fresc.

Es tracta d’un espectacle inspirat en les àvies que, en les nits d’estiu, eixien a la fresca a comentar les anècdotes de la jornada, on qualsevol fet quotidià podia convertir-se en una gran història.

Tota la informació del festival, ací [FRESCA](https://festivalfresca.es/language/ca/programa-2/).

Fecha: 16/07/2024